เทรดออนไลน์ล่ม!
ตลท.เร่งแก้ทันซื้อขายอนุพันธ์กลางคืน หุ้นปตท.เป็นพระเอกดันเหนือ1,400
29 ต.ค. 2565

ตลท.เร่งแก้ทันซื้อขายอนุพันธ์กลางคืน หุ้นปตท.เป็นพระเอกดันเหนือ1,400
ระบบซื้อขายหุ้นทางอินเทอร์เน็ตล่ม 20 นาที รายย่อยร้องจ๊าก “จรัมพร” เร่งแก้ทันเทรดอนุพันธ์คืนนี้
เมื่อวันที่ 21 มิ.ย. 2556 ระบบการซื้อขายผ่านอินเทอร์เน็ตผ่าน Settrade Streaming ของตลาดหลักทรัพย์แห่งประเทศไทย ล่มนาน 20 นาที โดยเริ่มตั้งแต่เวลาประมาณ 16.10 น. จนกระทั่งปิดการซื้อขายในเวลา 16.30 น. ทำให้มีคำสั่งซื้อขายของนักลงทุนที่ส่งผ่านระบบออนไลน์ตกค้างอยู่เป็นจำนวนมาก 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ระบบการซื้อขายทางอินเทอร์เน็ตมีปัญหาตั้งแต่เวลา 16.10 น. เกิดจากฮาร์ดแวร์ ทำให้การซื้อขายหลักทรัพย์ทางอินเทอร์เน็ตมีปัญหา แต่โบรกเกอร์ก็มีทางเลือกอื่นให้กับลูกค้าและสามารถส่งคำสั่งซื้อขายได้ ซึ่งตลาดหลักทรัพย์พยายามแก้ไข เพื่อให้ระบบกลับมาปกติทันการซื้อขายอนุพันธ์ในช่วงกลางคืนคืนนี้ 
ทั้งนี้ ตลาดอนุพันธ์เปิดการซื้อขายช่วงกลางคืน ในสินค้าที่อ้างอิงกับราคาสินค้าโภคภัณฑ์ในตลาดโลก ซึ่งเริ่มตั้งแต่เวลา 19.30-22.30 น. 
นางเกศรา มัญชุศรี รองผู้จัดการ หัวหน้าสายงานการตลาด ตลท. กล่าวว่า ระบบที่มีปัญหาเป็นเรื่องสุดวิสัย ซึ่งทางเซ็นเทรดได้แจ้งให้โบรกเกอร์ทราบ เพื่อลูกค้าส่งคำสั่งซื้อขายผ่านเจ้าหน้าที่การตลาด (มาร์เก็ตติ้ง) แทน และให้เจ้าของระบบรีบดำเนินการแก้ไขก่อนที่จะเริ่มซื้อขายอนุพันธ์ภาคกลางคืน 
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ (บล.) ดีบีเอส วิคเคอร์ส (ประเทศไทย) กล่าวว่า นักลงทุนที่ซื้อขายทางออนไลน์มีการเปิดบัญชี 2 ประเภท ประเภทแรก คือ ลูกค้าสามารถสั่งซื้อขายได้ 2 ช่องทาง คือ ทั้งมาร์เก็ตติ้งและอินเทอร์เน็ต ส่วนประเภทที่สอง คือ เทรดทางอินเทอร์เน็ตเพียงอย่างเดียว ซึ่งส่วนหลังมักจะเป็นนักลงทุนรายย่อย และระบบที่มีปัญหาอาจจะซื้อขายไม่ทันบ้าง แต่ภาวะตลาดหุ้นไม่ได้อยู่ในช่วงขาลง ทำให้เกิดความเสียหายไม่มากนัก 
“ได้หารือกับตลาดหลักทรัพย์ในเรื่องนี้แล้ว ซึ่งจะมีการจัดทำระบบสำรองมารองรับไว้” นางภัทธีรา กล่าว
มาร์เก็ตติ้ง ชี้แจงว่า ลูกค้าไม่ได้รับความเสียหายจากการซื้อขายหุ้นไม่ได้ เพราะสามารถส่งคำสั่งผ่านมาร์เก็ตติ้งได้ แต่จะมีค่าธรรมเนียม (คอมมิชชั่น) ในอัตรา 0.25% ของมูลค่าการซื้อขายไม่เกิน 5 ล้านบาท ซึ่งสูงกว่าผ่านทางอินเทอร์เน็ตที่จ่ายในอัตรา 0.22% เท่านั้น
กรณี Settrade Streaming ล่มตกเป็นหัวข้อในการวิพากษ์วิจารณ์มากในห้องสินธน เว็บไซต์พันทิป จนมีการเรียกร้องให้ผู้บริหารตลาดหลักทรัพย์เข้ามารับผิดชอบ ในเรื่องการเสียโอกาสและการผิดความเสี่ยงของนักลงทุน 
อย่างไรก็ตาม กรณีระบบซื้อขายทางอินเทอร์เน็ตล่มครั้งนี้ ไม่ได้ส่งผลกระทบต่อบรรยากาศการซื้อขายโดยรวม โดยดัชนีหุ้นปิดลดลงเล็กน้อย 1.69 จุด ที่ระดับ 1,400.50 จุด ท่ามกลางมูลค่าการซื้อขายมากถึง 79,035.17 ล้านบาท ขณะที่นักลงทุนต่างชาติขายจำนวน 3,483.91 ล้านบาท นับว่าน้อยกว่าวันก่อนหน้าที่ทิ้งหนักกว่า 6,000 ล้านบาท 
ตลาดหุ้นไทยปรับตัวลงน้อยกว่าตลาดหุ้นในภูมิภาคนี้ ซึ่งปรับตัวลงเฉลี่ย 1% โดยตลาดหุ้นอินโดนีเซียรูดลงแรงที่สุด 2.48% แม้ว่าตลาดหุ้นไทยในภาคเช้าทรุดลงแรงถึง 47.57 จุด ซื้อขายที่บริเวณ 1,354.62 จุด หลังจากมีข่าวลือว่ารัฐบาลจะจัดตั้งกองทุนพยุงหุ้นและมีแรงซื้อหุ้นในกลุ่มพลังงานนำโดยหุ้น ปตท. (PTT) ที่ตีตื้นขึ้นอย่างรวดเร็วจากระดับต่ำสุดที่ 327 บาท จนขึ้นไปสูงสุดที่ 340 จุด ก่อนมาปิดที่ 338 บาท บวก 4 บาท
นายไพบูลย์ นลินทรางกูร ประธานกรรมการ สภาธุรกิจตลาดทุนไทย และประธานเจ้าหน้าที่บริหาร บล.ทิสโก้ กล่าวว่า ตอนนี้ไม่เหมาะสมกับการที่จะซื้อขายเก็งกำไรรายวัน แต่มองว่าเป็นโอกาสเข้าสะสมหุ้นกลุ่มธนาคารพาณิชย์ได้ เพราะราคาปรับตัวลงมามาก และธุรกิจธนาคารยังเติบโตได้ดี นอกจากนี้ ที่สำคัญ คือ ถ้าต่างชาติกลับมาก็คงเลือกหุ้นขนาดใหญ่ ได้แก่ กลุ่มแบงก์ก่อนกลุ่มพลังงานที่ปัจจัยโดยรอบยังไม่เอื้ออำนวยเท่า